Ganjam kangaroo court ostracizes two families ଗଞ୍ଜାମରେ କଙ୍ଗାରୁ କୋର୍ଟଃ ବିବାଦ ପରେ ଜୋରିମାନା ନ ଦେବାରୁ ଦୁଇ ପରିବାରକୁ ନିଆଁପାଣି ବନ୍ଦ କଲେ- News18 Odia\nଗଞ୍ଜାମରେ କଙ୍ଗାରୁ କୋର୍ଟଃ ବିବାଦ ପରେ ଜୋରିମାନା ନ ଦେବାରୁ ଦୁଇ ପରିବାରକୁ ନିଆଁପାଣି ବନ୍ଦ କଲେ\nଆଠ ମାସ ତଳେ ହୋଇଥିବା ଗଣ୍ଡଗୋଳ ପରେ ଦୁଇଟି ପରିବାର ଉପରେ ୫୫ ହଜାର ଟଙ୍କା ଜୋରିମାନା ପକାଇଥିଲେ ଗାଁ କମିଟି ଓ ଗାଁର ଭଦ୍ରଲୋକେ । ଏବେ ସେମାନଙ୍କୁ ନିଆଁପାଣି ବନ୍ଦ କରିବା ସହ ମାନସିକ ନିର୍ଯ୍ୟାତନା ଦିଆଯାଉଥିବା ସେମାନେ ଅଭିଯୋଗ କରିଛନ୍ତି ।\nବ୍ରହ୍ମପୁର ଏସ୍.ପି. ପୀନାକ ମିଶ୍ରଙ୍କୁ ସାକ୍ଷାତ କରିବାକୁ ଆସିଛନ୍ତି ଦୁଇ ପରିବାରର ଲୋକେ ।\nବ୍ରହ୍ମପୁରଃ ଜମିରେ ପାଣି ମଡ଼ାଇବାକୁ ନେଇ ଗତ ଆଠ ମାସ ତଳେ ହୋଇଥିବା ଗଣ୍ଡଗୋଳ ପରେ ଜୋରିମାନା ନ ଦେବାରୁ ଦୁଇଟି ପରିବାରକୁ ତୀବ୍ର ସାମାଜିକ ବାସନ୍ଦର ସାମନା କରିବାକୁ ପଡ଼ିଛି । ଗଲା ପାଞ୍ଚ ଦିନ ହେଲା ଏହି ଦୁଇ ପରିବାରକୁ ନିଆପାଣି ବାସନ୍ଦ କରାଯାଇଥିବା ନେଇ ଅଭିଯୋଗ ହୋଇଛି ।\nଗୋଳନ୍ଥରା ଥାନା ଅନ୍ତର୍ଗତ ଦାସପୁର ଗାଁର ଡି. ସୀତାମ୍ମା ଓ ଡି. ପାର୍ବତୀଙ୍କ ପରିବାର ଲୋକଙ୍କୁ ସାମାଜିକ ବାସନ୍ଦ କରାଯାଇଥିବାରୁ ସେମାନେ ସବୁ ପ୍ରକାରର ମୌଳିକ ସୁବିଧାରୁ ବଞ୍ଚିତ ହେଉଛନ୍ତି ବୋଲି ଅଭିଯୋଗ କରିଛନ୍ତି । ଆଜି ଏହି ଦୁଇ ପରିବାରର ଲୋକେ ବ୍ରହ୍ମପୁର ଏସ୍.ପି. ପୀନାକ ମିଶ୍ରଙ୍କୁ ସାକ୍ଷାତ କରି ନିଜ ଅଭିଯୋଗ ଜଣାଇଛନ୍ତି । ଖୁବ୍ ଶୀଘ୍ର ଏହାର ସମାଧାନ ହେବ ବୋଲି ପ୍ରତିଶୃତି ଦେଇଛନ୍ତି ମିଶ୍ର ।\nଦାସପୁର ଗାଁର ଗାଁ କମିଟି ଓ ଗାଁର ଭଦ୍ରଲୋକେ ଡି. ସୀତାମ୍ମା ଓ ଡି. ପାର୍ବତୀଙ୍କ ପରିବାର ଉପରେ ଜୋରମାନା ପକାଇଥିଲେ । ଉକ୍ତ ଜୋରିମାନା ନ ଦେବା ଫଳରେ ଦୁଇଟି ପରିବାରକୁ ନିଆଁପାଣି ବାସନ୍ଦ କରାଯାଇଥିବା ଅଭିଯୋଗ ହୋଇଛି । ଗତ ଅଗଷ୍ଟ ୧୩ ତାରିଖରେ ଜମିରେ ପାଣି ମଡ଼ାଇବାକୁ କେନ୍ଦ୍ର କରି ଗଣ୍ଡଗୋଳ ହୋଇଥିଲା । ପରେ ତା'ର ସମାଧାନ ମଧ୍ୟ ହୋଇଥିଲା । କିନ୍ତୁ ବର୍ତ୍ତମାନ ପାଞ୍ଚ ଦିନ ହେଲା ଏହି ଦୁଇ ପରିବାରକୁ ନିଆଁ ପାଣି ବାସନ୍ଦ କରାଯାଇଛି ।\nଦୁଇ ପରିବାରକୁ ମାନସିକ ନିର୍ଯ୍ୟାତନା ଦିଆଯାଉଥିବା ଅଭିଯୋଗ ହୋଇଛି ।\nଏହି ଦୁଇ ପରିବାର ଉପରେ ୫୫ ହଜାର ଟଙ୍କା ଜୋରିମାନା ପକାଇଥିଲେ ଗାଁ କମିଟି ଓ ଗାଁର ଭଦ୍ରଲୋକେ । ଏହି ଜୋରିମାନା ନ ଦେବାରୁ ସେମାନଙ୍କୁ ନିଆଁପାଣି ବାସନ୍ଦ କରାଯାଉ ବୋଲି କଙ୍ଗାରୁ କୋର୍ଟ ଚରମ ନିଷ୍ପତ୍ତି ଶୁଣାଇଥିଲା । ନିଆଁପାଣି ବାସନ୍ଦ ସହ ଦୁଇଟି ପରିବାରକୁ ଅକଥନୀୟ ମାନସିକ ନିର୍ଯ୍ୟାତନା ଦିଆଯାଉଥିବା ସେମାନେ ଅଭିଯୋଗ କରିଛନ୍ତି ।\n"ଆମ ଦୁଇ ପରିବାର ସହିତ କେହି ଗ୍ରାମବାସୀ କଥା ହେଲେ ସେମାନଙ୍କୁ ମଧ୍ୟ ଜୋରିମାନା ଦେବାକୁ ପଡ଼ିବ ବୋଲି ନିଷ୍ପତ୍ତି ହୋଇଛି । ଗାଁରେ ଆମ ଦୁଇ ପରିବାରକୁ ଏକଘରକିଆ କରାଯାଇଛି । ଆମ ପରିବାରର ଜଣେ ଯୁବକ ଗାଁରେ ଅନ୍ୟ ଜଣଙ୍କ ଘରକୁ ପାଠ ପଢ଼ାଇବାକୁ ଯାଉଥିବା ବେଳେ ତାଙ୍କୁ ମଧ୍ୟ ରୋକାଯାଇଛି । ଆମ ଦୁଇ ପରିବାର ସହ କୌଣସି ବିପଦ ଘଟିଲେ ସେଥି ପାଇଁ ପ୍ରଶାସନ ଓ ପୋଲିସ ଦାୟୀ ରହିବେ," କହିଛନ୍ତି ଡି. ସୀତାମ୍ମା ।\nଦୁଇ ପରିବାର ଲୋକଙ୍କ ସହିତ କିଛି ଗ୍ରାମବାସୀ ବି ବ୍ରହ୍ମପୁର ଏସ୍.ପି.ଙ୍କ କାର୍ଯ୍ୟାଳୟକୁ ଆସିଥିଲେ ।\nଏହି ଦୁଇ ପରିବାର ସହ ଦାସପୁରରୁ ଆସିଥିବା କିଛି ବାସିନ୍ଦା ଏସ୍.ପି.ଙ୍କୁ ଗୁହାରି କରି କହିଛନ୍ତି ଯେ ପୂର୍ବରୁ ମଧ୍ୟ ଗାଁରେ ଏ ଭଳି ଅନେକ ପରିବାରଙ୍କ ଠାରୁ ଜୋରିମାନା ଆଦାୟ ହୋଇଛି । ଏହି ଦୁଇଟି ପରିବାରକୁ ନ୍ୟାୟ ଦେବା ପାଇଁ ଆଜି ଦୁଇ ପରିବାର ଲୋକଙ୍କ ସହିତ ଦାସପୁରର କିଛି ଗ୍ରାମବାସୀ ବ୍ରହ୍ମପୁର ଏସ୍.ପି.ଙ୍କ କାର୍ଯ୍ୟାଳୟକୁ ଆସିଥିଲେ । ତାଙ୍କୁ ସାକ୍ଷାତ କରି ନିଜର ଦୁଃଖ ଜଣାଇଥିଲେ । କିଭଳି ଯଥା ଶୀଘ୍ର ଦୁଇ ପରିବାରକୁ ନ୍ୟାୟ ଯୋଗାଇ ଦିଆଯିବ ସେଥି ପାଇଁ ଗୁହାରୀ କରିଥିଲେ ସେମାନେ ।\n"ଅଭିଯୋଗ ପାଇବା ପରେ ତଦନ୍ତ କରିବା ପାଇଁ ସଦର ଏସ୍.ଡି.ପି.ଓ.ଙ୍କୁ ନିର୍ଦ୍ଦେଶ ଦିଆଯାଇଛି । ଅଭିଯୋଗର କେତେ ସତ୍ୟାସତ୍ୟ ରହିଛି ସେ ନେଇ ସେ ସେହି ଗାଁକୁ ଯାଇ ତଦନ୍ତ କରିବେ । ଯାହା ଭୁଲ ହୋଇଥିବ ସେ ନେଇ ଆଇନ ଅନୁଯାୟୀ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ," କହିଛନ୍ତି," ବ୍ରହ୍ମପୁର ଏସ୍.ପି. ପୀନାକ ମିଶ୍ର ।
